ALL Friends Band e o trupă cu nume sonor în oraș. A concertat deja la mai multe festivaluri, precum Street Delivery, La Dâmburi, Finala națională GBOB sau TimRock. Asta, deși membrii ei sunt niște adolescenți. Trei dintre ei acum au început liceul, unul e a zecea, iar altul a părăsit trupa deoarece se pregătește să ia BAC-ul cu o notă bună.Duminică, ei au închis Open Stage Festival, motiv pentru care colegii și familiile au umplut amfiteatrul Pieței Sf. Gheorghe.

Cobor din tramvai în fața Bega Shopping Center. O iau la pas din fața magazinului Bega. Din direcția opusă, un bătrân acompaniază linia melodică de la „I Love Rock’n’Roll” cu fluierat. Evenimentul trebuia să aibă loc săptămâna trecută, dar furtuna a stricat orașul, iar asta includea planurile organizatorilor.

Cobor în piațeta cu băile turcești, unde sunt vreo câteva zeci de părinți, mătuși, prunci și trecători curioși. E 20:20, iar formația Epoka își termină gig-ul. O tipă face introducerea, în timp ce următoarea trupă își instalează sculele. Organizatorii oferă un discurs de umplut soudscape-ul în tot timpul ăsta. Nu știu sigur dacă e menit să țină publicul treaz sau să-l adoarmă. Noroc că nu durează prea mult.

Azi, ALL Friends Band își cântă piesele. Fără cover-uri. Trupa e alcătuită din patru puști și-o mică basistă. Începe un set energic, printr-o piesă care aproape că ajunge la Rage Against the Machine, dar nu chiar. Cu voce care aduce a Brian Molko, piesa doi e mai sincopată, iar sunetul e destul de coios, asigurat de două chitări. E un rock alternariv completat de un sintetizator și-un set de baterii.

Synth-ul filtrat o scoate la interval lead guitar-ul pentru piesa trei, când Luca dă o tură prin fața colegilor. Zboară căciuli, dar Luca păstrează măcar hanoracul cu IPR. Publicul bate din palme frenetic, dar se desincronizează instant de ritm. Colegul chitarist e aproape un rocker generic, cu geaca sa de piele, iar basista e-n hanorac maro. Felix, la tobe, își pune gluga-n pe cap. Cu toții sunt copii de urbe.

Fotografie de la concert via Claudiu Suma / Facebook

Are loc o mică pauză, după care începe o baladă. Până acum, limbile în care se cântă piesele sunt la egalitate. Română 2–2 Engleză. Mămicile încep să facă valuri cu luminițele de la telefoane. Acțiunea se viralizează. Cam clișeizat. Dar totuși suntem la un concert cu și pentru părinți, nu la vreun club londonez de punk.

Există loc de șlefuială în sunetul general al serii. Nu mă refer doar la formație. Și sunetiștii puteau să-și facă treaba mai bine. Revenind la prunci, la câți ani au în față ca grup, nu-mi fac griji. La ultima piesă publicul e poftit în față. Lumea se conformează. Bunici se uită unul la celălalt și dau din cap afirmativ și zâmbitor. Claviaturistu’ taie cu o undă fierăstrău către un bis-outro. E finalul concertului, iar eu redeschid ochii și mă apropii de scenă pentru un interviu.

ALL mi-au răspuns cu entuziasmul specific unor liceeni boboci despre rădăcini, despre cum e să cânți pe scene mari la paișpe-cinșpe ani, dar și cum e să concertezi în fața unui public pe care pică grindină.

in.TM: Cine sunteți?

ALL Friends Band: Cătălina, Luca, Felix, Bogdan și Adam.

Cum s-a născut All Friends Band?

Luca: Eu cu Adam și cu Lucas eram în clasa I. Împreună cu tatăl am început treaba asta, mai mult ca o joacă. De acolo a evoluat foarte fain treaba.

Cu ce ați început?

Mai un cover de la U2, mai un AC/DC… Eram pe chitări reci, n-aveam mari expectanțe. Dar uită-te că am ajuns aici.

Parcă ați sunat un pic a Pearl Jam sau Placebo ce ați cântat în seara asta.

Ne bucurăm să auzim asta. Sunt, într-adevăr, nume pe care le iubim, până la urmă.

ALL la Revolution. Foto via Facebook

Ție cine ți-a pus chitara-n mână?

Adam: Slash, Jimmy Page și Angus Young.

Un Flea la tine?

Cătălina: Da!

La synth ce ai făcut la ultima piesă?

Bogdan: Am combinat două sound-uri, să sune a saxofon-trompetă ieșit din comun, să atragă atenția.

Felix: Mi se pare că seamănă cu Red Hot Chilli Peppers ce-ai făcut, pe partea de show.

Ce concerte ați mai avut până acum?

Luca: Cel mai important pentru noi a fost la Revolution. A fost o experiență de senzație. Am cântat pe Main Stage și nici măcar n-am fost primii, că înaintea noastră a cântat E-an-na, de care ne place foarte mult. Ne-am simțit așa, „we don't really deserve it…”.

A fost primul festival la care ați cântat?

Nu, dar a fost primul festival mare. Am mai cântat la Street Delivery.

Bogdan: Am cântat și la Plai!

Mă gândesc că la toți v-a plăcut cel mai mult la Revolution.

Pentru mine, Revolution a fost cel mai mare. Dar eu clar m-am distrat cel mai mult la Sebiș. E un orășel foarte micuț, dar publicul și atmosfera au fost incredibile.

Luca: Și la Caransebeș! Acolo a început să ningă, după care a venit apocalipsa peste noi.

Cum ar zice bănățanu', a dat o piatră sănătoasă. Felix, cum te simți după ultimul concert cu ALL?

Felix: Urmează Bacu', după care facultatea. Dup-aia, poate revin. Printre facultățile favorite se numără Viena sau Basel. În Anglia n-aș merge, după Brexit. Aș vrea să studiez ceva tehnic, probabil ceva legat de programare, poate și electrotehnică.

Așadar, Cătălina, bănuiesc că o să-ți fie greu să rămâi baza băieților ăstora, pe frecvențele joase.

Cătălina: Puțin da, dar o să mă descurc.

Luca: Da, dar avem un as în mânecă! Un băiat care ne place foarte mult cum cântă la tobe și cu care am început să repetăm.

Da' el știe că l-ați plăcut?

Da, bineînțeles. Dar nu vrem să-i dăm numele. Oricum, Cătă va avea companie, nu rămâne singură.

Cum te-ai descurcat până acum cu căpoșii ăștia?

Cătălina: A fost destul de bine. Au existat mici probleme, momente destul de grele, pentru că poate fi dificil să le faci față.

Luca: Ea e un fel de coloană vertebrală a trupei.

Ce concerte urmează în noua formulă?

Adam: Pe 8 octombrie vom cânta în Piața Libertății.

Luca: Da, ne bucurăm foarte mult că vom împărți scena cu nume precum Phoenix, Pro Musica, Cargo, Survolaj, IPR.

Voi veți fi următoarele stele ale Timișoarei pe muzică rock?

Who knows?

Parcă ați tras oa Made in TM, nu? Când scoateți ceva?

Da, Made in TM au spus că va ieși până la sfârșitul anului compilația. Noi avem șapte piese terminate și câteva în faza intermediară, să zicem. Sper ca la începutul lui 2018 să scoatem propriul nostru material.